પૂરને કારણે ભયંકર તબાહી મચી ગઈ છે અને ઘણા લોકો એમાં માર્યા ગયા છે. હજી પણ હજારો માણસો ત્યાં ગુમ છે અને તેમના કોઈ ખબર મળી રહ્યા નથી. કેટલાય લોકો શરણાર્થીઓ બન્યા છે અને કેટલાયને ઘરવિહોણા બનીને જીવન ગુજારવું પડે એવી સ્થિતિ છે. મને અત્યારે આશ્ચર્ય એ વાતનું થઈ રહ્યું છે કે આપણી ડિઝૅસ્ટર મૅનેજમેન્ટની કાર્યદક્ષતા આંતરરાષ્ટ્રીય કક્ષાની છે કે કેમ? અથવા તો એ અનિવાર્ય ધારાધોરણો માટેની પણ છે કે નહીં? લેખિતમાં તમે જોવા જાઓ તો ઉત્તરાખંડમાં આ હોનારતને પગલે બચાવની કામગીરી માટે સરકારે દસ હજાર સૈનિકોને તહેનાત કર્યા છે. તેમને ખોરાક, દવા અને કપડાં સાથે અહીં મૂકવામાં આવ્યા છે. તેમને એ ઉપરાંત ૧૮ હેલિકૉપ્ટર્સ અને ટ્રાન્સર્પોટ ઍરક્રાફ્ટ પણ આપવામાં આવ્યાં છે. જે કોઈ આ દુર્ઘટનામાં મૃત્યુ પામ્યું છે તેના પરિવારજનોને એક લાખ રૂપિયાની રોકડ સહાય અને જેમનાં મકાનો ખલાસ થઈ ગયાં છે અને જેમને નાનું-મોટું નુકસાન થયું છે તેમને ૫૦ હજાર રૂપિયા આપવાની જાહેરાત કરવામાં આવી છે. એ રીતે કુલ ૧૦૦૦ કરોડ રૂપિયા ફાળવવામાં આવ્યા છે. સરકાર જે રીતે આ કામમાં આગળ વધી રહી છે એ જોતાં એનાથી પ્રભાવક અસર નીપજી રહી છે.